ET Euroopa Liidu Teataja L 339/9

KOMISJONI OTSUS,

11. juuni 2014,

riigiabi SA.18832 (2013/C) (ex 2013/NN) (ex 2011/MX) (ex N 44/2005) kohta, mille raames kehtestas Leedu biokütustele vähendatud aktsiisimaksu

(teatavaks tehtud numbri C(2014) 3600 all)

(Ainult leedukeelne tekst on autentne)

(EMPs kohaldatav tekst)

(2014/830/EL)

EUROOPA KOMISJON,

võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,

olles kutsunud huvitatud isikuid üles esitama märkusi vastavalt eespool osutatud sätetele (1)

ning arvestades järgmist:

I. MENETLUS

(1) Alates 2006. aastast teeb Euroopa Komisjoni konkurentsi peadirektoraat igal aastal valikuliselt järelkontrolli mõne liikmesriikide rakendatud riigiabimeetme suhtes. Leedus kehtestatud biokütuste aktsiisimaksuvähenduse kava kuulus 2011. aastal kontrollitavate meetmete hulka. Komisjon kontrollis Leedu kava selleks, et teada saada, kuidas liikmesriigid kohaldasid olemasolevaid kavu aastatel 2009–2010. Komisjon oli kõnealuse abikava 27. juuli 2005. aasta otsusega K(2005) 2957C heaks kiitnud numbri N44/2005 all (edaspidi „komisjoni otsus”).

(2) Komisjon palus 7. oktoobril 2011. aastal ning 27. jaanuaril 2012. aastal ja 26. juunil 2012. aastal saadetud kirjadega, et Leedu esitaks teabe, mille alusel saab hinnata abikava rakendamist 2009. ja 2010. aastal. Leedu esitas soovitud teabe 10. novembri 2011. aasta ning 24. veebruari 2012. aasta ja 18. juuli 2012. aasta kirjades.

(3) 17. juuli 2013. aasta kirjas teatas komisjon Leedule otsusest algatada abikava suhtes Euroopa Liidu toimimise lepingu artikli 108 lõikes 2 sätestatud menetlus, sest oli tekkinud kahtlus, et abi võidi olla valesti kasutatud. Leedu ametiasutused esitasid oma märkused 13. augustil 2013.

(4) Komisjoni otsus menetluse algatamise kohta avaldati Euroopa Liidu Teatajas8. novembril 2013. Komisjon kutsus huvitatud isikuid üles esitama oma märkused.

(5) Komisjon ei saanud märkusi üheltki huvitatud isikult.

II. ABIKAVA KIRJELDUS

(6) Abikava nr N44/2005 kujutas endast fossiilkütustega segatud biokütuse aktsiisimaksu vähendamist. Aktsiisi vähendati üksnes kütusesegu biokütusesisalduse osas. Seega vähendati segatud biokütuse suhtes kohaldatava aktsiisimaksu määra vastavalt lõppsegus sisalduva biokütuse osakaalule.

(7) Abikava eesmärk oli soodustada biokütuste tootmist ja kasutamist. Selle abil taheti toetada ka Euroopa Parlamendi ja nõukogu 8. mai 2003. aasta direktiivis 2003/30/EÜ (millega edendatakse biokütuste ja muude taastuvkütuste kasutamist transpordisektoris) (2) sätestatud eesmärkide täitmist Leedus.

(8) Aktsiisimaksu vähendamist said kasutada kõik Leedus tegutsevad biokütuse tootjad, aga ka mõnest teisest liikmesriigist või kolmandast riigist biokütust importivad ettevõtjad.

(9) Komisjon kiitis abikava heaks 27. juulil 2005 ja see kehtis kuni 31. detsembrini 2010.

(10) Järelkontrollimise käigus märkas komisjon, et Leedu oli abikava rakendanud viisil, mis ilmselgelt ei olnud komisjoni otsusega täielikult kooskõlas.

(11) Esiteks on komisjoni otsuses sätestatud, et Leedu kohustub igal aastal läbi vaatama aktsiisimaksu vähendamiseks sobilike biokütuste tootmiskulud ning hindama biomassi hinnasuundumusi fossiilkütuste hindade taustal ning selleks, et kohandada abisummat vältimaks mis tahes liigset hüvitamist ja hoidmaks biokütuse hinda samal tasemel traditsioonilise kütuse hinnaga. Samuti kohustus Leedu esitama komisjonile iga-aastaseid järelevalvearuandeid, milles oli esitatud teave biokütuse tootmiskulude kohta ja kütuste turuhindade kohta, et tõendada liigse hüvitamise puudumist. Komisjon arvestas abikava hindamisel kõiki neid elemente ja tegi järelduse, et abikava oli siseturuga kokkusobiv.

(12) Komisjoni otsus võeti vastu 2005. aastal ja pärast seda ei saanud komisjoni vastav talitus (konkurentsi peadirektoraat) ühtegi aastaaruannet, milles oleks esitatud teavet biokütuste tootmiskulude kohta ja kütuste turuhinna kohta ning mida oli vaja tõendamaks, et ei ole toimunud liigset hüvitamist. Leedu esitas selle teabe pärast seda, kui komisjon kontrollimise käigus seda nõudis, ent üksnes aastate kohta, mida asjaomane kontroll hõlmas.

(13) Abikava teatises esitas Leedu andmed bioetanooli ja biodiisli tootmiskulude kohta ja komisjon hindas neid andmeid. Leedu märkis, et lisaks bioetanoolile ja biodiislile võis abikava rakendada ka puhta taimeõli puhul, ning lubas olukorda analüüsida niipea, kui seda sisaldava biokütuse suhtes maksuvähendamist kohaldatakse (eesmärgiga tagada, et maksu vähendamine ei too kaasa liigset hüvitamist). See teave oleks tulnud komisjonile esitada iga-aastastes järelevalvearuannetes. Komisjoni vastav talitus (konkurentsi peadirektoraat) ei saanud mingit teavet selle kohta, et Leedu oleks sellist analüüsi teinud.

(14) Teiseks esitas Leedu järelkontrolli ajal dokumendid, mis tõendasid, et majandusministeerium oli juba 2009. aastal abikava kasutajatelt nõudnud teavet 2008. aastal kehtinud kütuse keskmiste tootmiskulude ja müügihindade kohta. Majandusministeerium sai need andmed 2009. aastal ja esitas need teatud abikava kasutajate kohta 2011. aasta järelkontrolli käigus komisjonile. Leedu ei esitanud aga biokütuste tootmiskulude kokkuvõtlikke andmeid. Seepärast ei saanud komisjon liigse hüvitamise puudumist korrektselt kontrollida.

III. LEEDU ESITATUD KOMMENTAARID

(15) Pärast ametliku uurimise algatamist esitas Leedu komisjonile täiendavat teavet.

(16) Leedu ametiasutused edastasid komisjonile biokütuse kasutamise soodustamise 2005.–2010. aasta aruannete koopiad.

(17) Leedu ametiasutused selgitasid, et kuigi õigusaktis oli lubatud abikava kohaldada ka puhta taimeõli kasutamise korral biokütuse tootmises, ei toodetud puhtast taimeõlist biodiislit. Seega abikava nr N44/2005 puhta taimeõliga seoses ei kohaldatud. See on põhjus, miks komisjonile vastavat aruannet ei esitatud.

(18) 2009. aasta aruanne sisaldab mitut tabelit, kus on esitatud teave biokütuse tootmiskulude ning fossiilkütuse, biokütuse ja mitmesuguste kütusesegude hindade kohta. See teave on esitatud kokkuvõtvalt alljärgnevates tabelites, vahetuskursina on kasutatud kurssi 1 euro = 3,4528 Leedu litti (LTL). Tabel 1 Kütuste (biodiisli ja diisli) tootmiskulud ja müügihinnad (enne maksude kohaldamist) 2009. aastal Kütuseliitri hind (4) littides Biodiisel (FAME) Diisel 1. Tooraine (+) […] (3) […] 2. Töötlemine (+) […] […] 3. Muud kulud (teadusuuringud, tootmise ümberkorraldamine) (+) […] — 4. Tootmiskulud […] […] 5. Logistika (+) […] […] 6. Kõrvalsaaduste müügihind (–) […] — 7. Kasum — […] 8. Tootja kehtestatud müügihind (enne maksude kohaldamist) 3,42 1,25

Tabel 2 Kütusesegu (diisel ja biodiisel) müügihind Kütusesegu liitri hind littides (5 % FAME) 5 % FAME Biodiisli (FAME) kulud kütusesegus (5 % × 3,42 LTL liitri kohta) 0,171 Diisli kulud kütusesegus (95 % × 1,25 LTL liitri kohta) 1,188 Aktsiisimaks (95 % × LTL/liiter) 1,14 1,08 Kütusesegu liitri lõplik müügihind 2,439 Kütusesegu väiksemast energiasisaldusest tulenevalt tehtud kohandused (15 %) (5) 0,025 Kütusesegu liitri müügihind (suhtarv) 2,46

Tabel 3 Diisli müügihind Diisli müügihind (enne maksude kohaldamist) 1,25 Diislikütuse aktsiis 1,14 Diisli müügihind 2009. aastal (6) 2,39

Tabel 4 Bioetanooli ja bensiini tootmiskulud ja müügihinnad (enne maksude kohaldamist) 2009. aastal Kütuseliitri hind littides Bioetanool (ETBE) Bensiin 1. Tooraine, sh seemnete/terade maksumus (+) […] […] 2. Töötlemine (+) […] […] 3. Muud kulud (teadusuuringud, tootmise ümberkorraldamine) (+) […] — 4. Tootmiskulud […] […] 5. Logistika (+) […] […] 6. Kõrvalsaaduste müügihind (–) […] — 7. Kasum — […] 8. Tootja kehtestatud müügihind (enne maksude kohaldamist) 2,04 1,36

Tabel 5 Kütusesegu (bioetanool ja bensiin) müügihind Kütusesegu liitri hind Bioetanoolisisaldus 5 % Bioetanooli kulud kütusesegus (5 % × 2,04 LTL liitri kohta) 0,102 Bensiini kulud kütusesegus (95 % × 1,36 LTL liitri kohta) 1,292 Aktsiis (95 % × 1,50 LTL liitri kohta) 1,425 Kütusesegu liitri lõplik müügihind 2,819 Kütusesegu väiksemast energiasisaldusest tulenevalt tehtud kohandused (60 %) (7) 0,0612 Kütusesegu liitri müügihind (suhtarv) 2,88

Tabel 6 Bensiini müügihind Bensiini müügihind (enne maksude kohaldamist) (100 % × 1,36 LTL liitri kohta) 1,36 Bensiini aktsiis 1,50 Bensiini müügihind 2009. aastal (8) 2,86

(19) Leedu ametiasutused väitsid, et 2009. ja 2010. aasta kohta esitatud andmed (mis on esitatud tabelites) näitavad selgesti, et ei biodiisli ega ka bioetanooli tootmist ei hüvitatud liiga suurel määral.

IV. ABIKAVA HINDAMINE

(20) Komisjon jõudis juba oma otsuses abikava nr N44/2005 suhtes järeldusele, et asjaomase meetme puhul on tegemist abiga Euroopa Liidu toimimise lepingu artikli 107 lõike 3 tähenduses. Komisjon hindas abikava 2001. aastal vastuvõetud keskkonnakaitseks antava riigiabi suuniste, (9) eelkõige selle jao E.3.3 põhjal, ja otsustas, et abi oli siseturuga kokkusobiv.

(21) Leedu ametiasutused kinnitasid komisjonile, et nad esitasid abikava nr N44/2005 kohta aastaaruandeid. Need aruanded esitati energeetika peadirektoraadile biokütuste ja muude taastuvatest allikatest toodetud transpordikütuste kasutamise edendamist käsitleva aruande lisana.

(22) Leedu ametiasutused esitasid nüüd konkurentsi peadirektoraadile aastatel 2005, 2006, 2007, 2008, 2009 ja 2010 esitatud aruannete koopiad. Neis aruannetes on esitatud täpsed andmed biokütuse tootmiskulude ja müügihindade kohta. Samuti on seal andmed erinevate kütusesegude kohta.

(23) Uurimise käigus jõudis komisjon veendumusele, et Leedu ametiasutused olid täitnud abikava nr N44/2005 heakskiitmise otsuse punktis 34 esitatud nõudeid ja esitanud vajalikud abikava iga-aastased järelevalvearuanded komisjonile.

(24) Leedu ametiasutused selgitasid, et abikava rakendamise käigus ei toodetud puhtast taimeõlist biokütust.

(25) Uurimise käigus õnnestus komisjonil jõuda veendumusele, et kuna abikava rakendamise ajal puhtast taimeõlist biokütust ei toodetud, siis ei olnud vaja komisjonile esitatud aruannetes vastavat teavet esitada.

(26) Olles hinnanud kogu Leedu esitatud teavet biokütuste tootmiskulude ja kütusehindade kohta 2009. ja 2010. aastal, nõustub komisjon, et 2009. ega 2010. aastal kokkuvõttes liigset hüvitamist ei esinenud.

V. JÄRELDUS

(27) Komisjon leiab, et Leedu on abikava nr N44/2005 rakendanud korrektselt ja kooskõlas otsusega, millega komisjon abikava heaks kiitis,

ON VASTU VÕTNUD KÄESOLEVA OTSUSE:

Artikkel 1

Riigiabikava nr N44/2005, mida Leedu rakendas, on Euroopa Liidu toimimise lepingu artikli 107 lõike 3 punkti c tähenduses siseturuga kokkusobiv ja seda on rakendatud korrektselt kooskõlas komisjoni 27. juuli 2005. aasta otsusega K(2005) 2957C.

Artikkel 2

Käesolev otsus on adresseeritud Leedu Vabariigile.

Brüssel, 11. juuni 2014 Komisjoni nimel asepresident Joaquín ALMUNIA

(1) ELT C 323, 8.11.2013, lk 74.

(2) ELT L 123, 17.5.2003, lk 42.

(3) Konfidentsiaalne teave.

(4) Kasutatud vahetuskurss: 3,4528 LTL = 1 EUR.

(5) Biodiisli kütteväärtus on mineraalõli (diisel) omaga võrreldes väiksem: biodiisli hulk, mida on vaja ühe energiaühiku tootmiseks, on arvutuste kohaselt 15 % võrra suurem kui ühe energiaühiku tootmiseks vajaliku diisli hulk.

(6) Ilma käibemaksuta.

(7) Bioetanooli kütteväärtus on mineraalkütuse (bensiin) omaga võrreldes väiksem: bioetanooli hulk, mida on vaja ühe energiaühiku tootmiseks, on arvutuste kohaselt 60 % võrra suurem kui ühe energiaühiku tootmiseks vajaliku bensiini hulk.

(8) Ilma käibemaksuta.

(9) EÜT C 37, 3.2.2001, lk 3.